Diari Oficial de la Generalitat Valenciana


Sumari del DOGV 2531, del 16-06-1995 (1995/835076)

DECRET 109/1995, de 6 de juny, del Govern Valencià, pel qual es cedeix a la Societat Rectora de la Borsa de València l'immoble situat al carrer de Llibrers, núm. 2 i 4, de València, destinat a seu de la Borsa de València.
-----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/06/06/109/dof/vci/html**

### Dades del document

Número de DOGV
:   2531

Data del DOGV
:   16-06-1995

Secció del DOGV
:   DISPOSICIONS GENERALS

Número del document
:   1995/835076


Data del document
:   06-06-1995

Organisme emissor
:   Conselleria d'Economia i Hisenda

Tipus de document
:   Decret

DECRET 109/1995, de 6 de juny, del Govern Valencià, pel qual es cedeix a la Societat Rectora de la Borsa de València l'immoble situat al carrer de Llibrers, núm. 2 i 4, de València, destinat a seu de la Borsa de València.  
Amb data 30 de març de 1990, es va subscriure, entre la Generalitat Valenciana i la Societat Rectora de la Borsa de Valors de València, un conveni de col·laboració en virtut del qual la Generalitat Valenciana es comprometia a facilitar a la Societat Rectora un edifici de característiques i amplitud suficients per albergar-hi la Borsa de Valors de València.  
Amb la finalitat de complir el conveni esmentat i considerant que la Generalitat Valenciana és propietària d'un immoble catalogat, en el carrer de Llibrers, núm. 2 i 4, de València, adequat per a l'objecte que es pretén, la Conselleria d'Economia i Hisenda, per resolució de 2 de novembre de 1990, va constituir una comissió destinada a la designació d'arquitecte que redactara el corresponent projecte de rehabilitació d'aquests immobles i per a l'aprovació del projecte i la participació en la selecció de l'empresa constructora encarregada de la rehabilitació.  
Aquesta comissió va efectuar una invitació a diversos professionals per a la realització d'un estudi-proposta de rehabilitació de l'immoble, amb la finalitat d'instal·lar-hi la Borsa de Valors de València, i s'encarregà el projecte i la direcció de les obres a Carlos Campos González.  
Considerant justificada la utilitat pública i l'interés social de la finalitat per a la qual es destinaran els immobles, en virtut del que estableix l'article 41 i següents de la Llei 3/1986, de 24 d'octubre, de Patrimoni de la Generalitat Valenciana, a proposta del conseller d'Economia i Hisenda i amb la deliberació prèvia del Govern Valencià, en la reunió del dia 6 de juny de 1995,  
DECRETE:  
Article primer  
Cedir gratuïtament a la Societat Rectora de la Borsa de València els immobles, amb les seues instal·lacions, situats al carrer de Llibrers, núm. 2 i 4, de València.  
Aquests immobles consten en el Registre de la Propietat de València Tres, tom 1.288, llibre 100, foli 204, finca 1.475-N i tom 1.290, llibre 101, foli 82, finca 1.320-N.  
Article segon  
El termini de la cessió gratuïta serà de 30 anys i l'immoble haurà de destinar-se a seu de la Borsa de València per a la realització de totes aquelles activitats que estiguen relacionades o connexes amb fins d'aquesta institució.  
En el cas d'incompliment de la condició esmentada, els immobles cedits revertiran de ple dret al patrimoni de la Generalitat Valenciana.  
DISPOSICIó FINAL  
La Conselleria d'Economia i Hisenda durà a terme els tràmits necessaris per a fer efectiu el que disposa aquest decret.  
València, 6 de juny de 1995  
El president de la Generalitat Valenciana,  
JOAN LERMA I BLASCO  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI